CELEX: C2004/262/105
Language: el
Date: 2004-10-23 00:00:00
Title: Υπόθεση T-348/04: Προσφυγή της Société Internationale de Diffusion et d'Édition κατά της Επιτροπής των Ευρωπαϊκών Κοινοτήτων που ασκήθηκε στις 20 Αυγούστου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/57
            
         Προσφυγή της Société Internationale de Diffusion et d'Édition κατά της Επιτροπής των Ευρωπαϊκών Κοινοτήτων που ασκήθηκε στις 20 Αυγούστου 2004
   (Υπόθεση T-348/04)
   (2004/C 262/105)
   Γλώσσα διαδικασίας: η γαλλική
   Η Société Internationale de Diffusion et d'Edition (SIDE), με έδρα το Vitry-sur-Seine (Γαλλία), εκπροσωπούμενη από τους Nicole Coutrelis και Valérie Giacobbo, δικηγόρους, με τόπο επιδόσεων το Λουξεμβούργο, άσκησε στις 20 Αυγούστου 2004, ενώπιον του Πρωτοδικείου των Ευρωπαϊκών Κοινοτήτων, προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει το άρθρο 1, τελευταία περίοδος, της αποφάσεως της Επιτροπής, της 20ής Απριλίου 2004, σχετικά με την εκ μέρους της Γαλλίας εφαρμογή της ενισχύσεως υπέρ της Coopérative d'Exportation du Livre Français (του συνεταιρισμού εξαγωγής του γαλλικού βιβλίου, CELF),
            
         
               —
            
            
               επικουρικώς, να ακυρώσει το άρθρο 1, τελευταία περίοδος, της αποφάσεως, καθόσον κηρύσσει την ενίσχυση συμβατή με την κοινή αγορά πριν από το 1994, ή, επικουρικώς, πριν από το 1997 ή το 1999,
            
         
               —
            
            
               επικουρικότερον, να ακυρώσει το άρθρο 1, τελευταία περίοδος, της αποφάσεως με την οποία κηρύσσει την ενίσχυση συμβατή με την κοινή αγορά πριν από την 1η Νοεμβρίου 1993,
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα δραστηριοποιείται ως παραγγελιοδόχος για την εξαγωγή γαλλικών βιβλίων. Το 1992 κατέθεσε στην Επιτροπή καταγγελία σχετική με ενισχύσεις που είχε χορηγήσει από το 1977 η Γαλλική Κυβέρνηση στην Coopérative d'Exportation du Livre Français (CELF). Κατόπιν της καταγγελίας αυτής, η Επιτροπή εξέδωσε σχετικές αποφάσεις. Οι αποφάσεις αυτές ακυρώθηκαν αντιστοίχως με αποφάσεις της 18ης Σεπτεμβρίου 1995 στην υπόθεση T-49/93 και της 28ης Φεβρουαρίου 2002 στην υπόθεση T-155/98. Κατόπιν της εκδόσεως της τελευταίας αυτής αποφάσεως, η Επιτροπή εξέδωσε τρίτη απόφαση κατά της οποίας στρέφεται η παρούσα προσφυγή.
   Η προσφεύγουσα θεωρεί κατ' αρχάς ότι η αγορά των παραγγελιών προς εξαγωγή ενέχει πολλές ιδιαιτερότητες τις οποίες η προσβαλλόμενη απόφαση δεν λαμβάνει υπόψη. Η προσφεύγουσα υποστηρίζει, επίσης, ότι η περιγραφή της ενισχύσεως στην απόφαση είναι εσφαλμένη, καθότι κατά την άποψή της πρόκειται για ατομική ενίσχυση και όχι για σύστημα ενισχύσεων, ότι η χορήγηση της ενισχύσεως εισάγει διακρίσεις και ότι το κριτήριο για τη χορήγησή της, ήτοι η διεκπεραίωση των μικρών παραγγελιών, είναι τεχνητό.
   Προς στήριξη της προσφυγής της, η προσφεύγουσα επικαλείται την έλλειψη νομικής βάσεως της αποφάσεως, καθότι κηρύσσει την ενίσχυση συμβατή με την κοινή αγορά ως ενίσχυση στον πολιτισμό, κατ' εφαρμογή του άρθρου 87, τρίτη παράγραφος, στοιχείο δ), ΕΚ, για την περίοδο πριν από την 1η Νοεμβρίου 1993. Κατά την προσφεύγουσα, η διάταξη αυτή εισήχθη με τη συνθήκη για την Ευρωπαϊκή Ένωση και δεν μπορούσε, ως εκ τούτου, να αποτελέσει νομική βάση για να κηρυχθεί συμβατή ενίσχυση πριν από τη θέση σε ισχύ της συνθήκης αυτής, ήτοι πριν από την 1η Νοεμβρίου 1993.
   Η προσφεύγουσα επικαλείται, επιπλέον, παράβαση του άρθρου 88, παράγραφος 3, ΕΚ, καθότι η Επιτροπή στηρίζει την απόφασή της σε στοιχεία που είναι μεταγενέστερα της θέσεως σε ισχύ της ενισχύσεως. Κατά την προσφεύγουσα, με την απόφαση αυτή παρέχεται στο κράτος μέλος η δυνατότητα να παράσχει στοιχεία για την αξιολόγηση της ενισχύσεως σε διάστημα πέραν των δέκα ετών, ευνοώντας κατ' αυτόν τον τρόπο τη θέση ενός κράτους που δεν έχει τηρήσει την υποχρέωση κοινοποιήσεως, κατά παράβαση του άρθρου 88, παράγραφος 3, ΕΚ.
   Τέλος, η προσφεύγουσα επικαλείται παράβαση του άρθρου 87, παράγραφος 3, στοιχείο δ), ΕΚ. Κατά την άποψή της, η Επιτροπή κήρυξε την ενίσχυση συμβατή με την κοινή αγορά βάσει κριτηρίων που ισχύουν για την αξιολόγηση συστήματος ενισχύσεων προοριζομένου για όλους ενώ η επίδικη ενίσχυση είναι ατομική ενίσχυση που χορηγήθηκε σε μία και μόνον επιχείρηση. Η προσφεύγουσα ισχυρίζεται, επιπλέον, ότι η εξέταση των λογιστικών στοιχείων της CELF δείχνει ότι η ενίσχυση ουδεμία σχέση έχει με τη διεκπεραίωση των μικρών παραγγελιών.